khistorydata/jeongjo-sjw-relations huggingface dataset:
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐直。左副承旨李義翊坐。右副承旨徐有防坐。同副承旨申應顯坐直。注書柳孟養藥院直鄭東浚仕直。事變假注書李顯道仕。
정조 2년
事變假注書李顯道有頉。代以金廷龍爲事變假注書。
정조 2년
傳于徐有防曰。整齊後以奏。
정조 2년
李義翊。以司僕內乘。以一二提調意啓曰。內乘李格。旣已陞資下批。其代。令該曹口傳差出。以爲推移入直之地。何如。傳曰。允。
정조 2년
兵曹口傳政事。以吳載光爲兼內乘。
정조 2년
李義翊。以兵曹言啓曰。依下敎。侍衛禁軍及武藝別監義禁府書吏羅卒等處。療飢之意。敢啓。傳曰。知道。
정조 2년
李義翊。以禁衛營言啓曰。依下敎。本營攔後標下軍及後作門環衛軍等處。療飢之意。敢啓。傳曰。知道。
정조 2년
徐有防。以義禁府啓曰。今此親鞫時。假都事十員。令該曹口傳差出。何如。傳曰。允。
정조 2년
戊戌八月二十五日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。志恒之一味抵賴。極爲凶獰。渠之四寸。明白納招。應澤之招。亦爲直陳。則渠豈有發明之端乎。且問目之下。小無感泣之意。尤極痛駭。國榮曰。渠之罪犯。旣難發明。則豈可以窘屯之辭。抵賴於咫尺親問之下乎。上曰。當初予之拂拭何如。而渠敢爲負國之計。作此陰凶之事乎。思之及此。益切痛惋。國榮曰。大閱在近。而連値鞫坐。凡諸擧行之事。尙不爲之。誠爲可悶矣。上曰。明日當召見訓將兵判。擧行節次。當商定矣。命退去。諸臣以次出。
정조 2년
戊戌八月二十日五日辰時。上御肅章門。親鞫入侍時。行都承旨洪國榮。行左承旨鄭民始。行右承旨李鎭衡。左副承旨李義翊。刑房承旨徐有防。同副承旨申應顯。記事官柳孟養鄭東浚。事變假注書李顯道。記事官金勉柱李信祜。領敦寧鄭存謙。左議政徐命善。右議政鄭弘淳。判義禁洪樂性。知義禁鄭好仁。同義禁徐浩修鄭民始。大司諫蔡弘履。司諫朴天衡。正言林道浩。掌令尹弼秉。持平李䕫。問事郞廳沈念祖沈豊之鄭志儉金憙宋煥億朴祐源金履正柳誼。別刑房都事柳文範尹秀東。文書色都事李大永金晩根。以次進伏訖。存謙等曰。夜間聖體。若何。上曰。一樣矣。上曰。志恒之罪。其在王法。不可不窮覈。而見其貌樣。極爲慘然。今日則卿等出問目問之。而其在審愼之道。不可不十分詳審也。命善等曰。志恒之罪惡。今已綻露無餘。而聖敎更以審愼爲敎。益不勝欽仰之至矣。國榮曰。志恒罪惡。節節綻露。凶腸相連。咫尺親問。敢生狠毒。到今別無更問之端矣。上曰。獄事至重。豈可輕易處斷乎。仍謂命善等曰。今日則卿等出問目詳問。可也。上曰。罪人金興壽上之。問曰云云。見事變日記供曰云云。見事變日記上曰。罪人應澤上之。問曰云云。見事變日記供曰。云云。見事變日記上曰。罪人孫效忠上之。問曰云云。見事變日記供曰云云。見事變日記上曰。罪人張志恒上之。問曰云云。見事變日記供曰云云。見事變日記命善等曰。今日之更問。實出於求生必死之聖意。而終始抵賴。頑如木石。極爲凶獰矣。國榮曰。自上恩敎兼下。渠若有一分人心。則惟當一一直告。而終始發明。狠毒撐中。於此尤可見逆節之彰露矣。又間曰云云。見事變日記供曰云云。見事變日記上曰。姑令下府。仍命傳敎曰。親鞫停罷。推鞫今日爲之。上謂諸大臣曰。罪案雖具。更以求生必死之意。審愼更問。而渠雖無狀。顧其官則正卿也。其在簠簋不飾之意。至於杖脅等事。勿爲之。可也。有防曰。臣待罪該房。故適因言端。敢此仰達矣。郊外動駕時。擊錚上言者。在部字內。則刑曹捧供覆奏。例也。而至於各邑地境。則擊錚人自該府出付該監營。該營付之地方官。而上言單子。該府捧置而已。元不移送於刑曹。若無特敎捧供之命。則過了四五日。便歸勿施。而其間民人之拘囚本邑者。或至多日云。向日雖有飭敎。而因循謬規。又復如前。臣意自今爲始。各邑境民人擊錚者。自該府出付該監營。則該營依刑曹例捧供辭。以該曹稟處之意。狀聞事定式。似好矣。上曰。依爲之。出擧條上還內。諸臣以次退出。
정조 2년
行都承旨洪國榮宿衛所直。行左承旨鄭民始病。行右承旨李鎭衡坐。左副承旨李義翊坐直。右副承旨徐有防坐。同副承旨申應顯坐直。注書柳孟養藥院直鄭東浚仕直。事變假注書李顯道仕。
정조 2년
藥房提調具允鈺。同副承旨申應顯啓曰。連日帳前親臨訊囚。伏未審夜間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣體。何如。臣等不任區區憂慮。敢來問安。竝此仰稟。答曰。知道。王大妃殿惠慶宮氣候。一樣矣。後日次入侍宜矣。王大妃惠慶宮中宮殿。藥房口傳問安。答曰。知道。
정조 2년
淑昌宮。藥房口傳問安。答曰。知道。
정조 2년
傳于徐有防曰。推鞫姑罷。傳于洪國榮曰。都承旨入侍。
정조 2년
事變假注書金廷龍在外。代以★★★爲事變假注書。
정조 2년
以副修撰李儒慶牌不進罷職傳旨。傳于申應顯曰。只推。
정조 2년
徐有防。以鞫廳大臣意啓曰。推鞫今方開坐。何罪人先爲推問乎。敢稟。傳曰。罪人孫效忠。爲先嚴問。所親宦寺及外朝事。張志恒事。竝依昨日間目。施威嚴問。期於得情。
정조 2년
正言洪明浩啓曰。臣於見職。勢難冒進。而義重參鞫。雖不得不章皇出肅。臣旣經納言。法不當降授本職。揆以公格。自在必遞。連値殿座。未及自列。今始來避。所失尤大。請命遞斥臣職。答曰。勿辭。退待物論。
정조 2년
以訓鍊大將具善復敎場看審。取稟。傳于李義翊曰。仍佩往來。
정조 2년
傳于申應顯。昨年觀豐閣觀艾時。入侍諸臣。明朝來待。吏判留待。同爲來待。
정조 2년
徐有防。以義禁府言啓曰。大逆不道罪人𨩌子衡之。依下敎。全羅道濟州牧。更定配所。而令刑曹依例押送之意。敢啓。傳曰。知道。
정조 2년
又以刑曹言啓曰。因左右捕盜廳啓辭。奴丁男爲奴。奴石奉十月金。定配次。移送秋曹事。命下矣。依傳敎。罪人奴丁男。全羅道濟州牧大靜縣爲奴定配。奴石奉濟州牧。奴十月金。旌義縣竝定配所。卽爲押送之意。敢啓。傳曰。知道。
정조 2년
傳于李義翊曰。入直玉堂。問郞差下。使之進去。
정조 2년
傳于徐有防曰。騎馬二匹立之。
정조 2년
傳于李義翊曰。兵曹判書持儀註明日來待。
정조 2년
傳于申應顯曰。左副承旨入侍。
정조 2년
副應敎沈念祖。校理嚴思晩。副校理金憙。修撰黄昇源宋煥億。副修撰鄭志儉等疏曰。伏以臣等切伏念。邦運不幸。人心難化。惡逆劇賊。式年斯生。舊孼新種。換面合勢。前誅而後起。愈出而愈憯。爲今日臣子。而職忝三司者。旣不能逆折於未萌。又不能痛鉏於旣著。則其孰不腐心痛骨。直欲無生。而至於臣等。前後逆獄。輒以問事郞參鞫。盡見其情節。原續書局。又以纂輯郞相役。悉知其原委。其於披肝沫血之義。尤當如何哉。臣等請歷辨而痛陳之。蓋忌畏英明。讐疾忠良。而醖釀禍機。沮遏大策。麟謙之爲逆也。而啓能範吉輩。以其謀主至親。繼作三道竝發之變。眼無儲君。語犯莫重。而臺啓中三案。趙峸事一款。龜柱之爲逆也。而量海𨩌翼輩。以其血黨死友復爲挾匕稱兵之計。以其黨類之分。而驟看外面。則窩窟根泒。逈若二途。以其逆謀之合。而徐究實狀。則脈絡腸肚。泃然一套。蓋彼賊輩。一自龜柱處分之後。已懷怨毒讎視之意。闖呈一疏。右袒龜柱。而托以言事。公肆詬罵。以爲恐喝脅持之計。特以言官之故。自上寬恕。則愈長縱恣之習。及夫公議之激。自下嚴討。則又懷疑怯之心。自知其計不售。罪在罔赦。而遂無所不至。其以若淵罪斃謂之冤死者。以渠輩之疏。出於護黨而若淵亦護黨而誅故也。其以明義二篇。謂之假言者。以龜柱之罪。已成逆案。而明義是逆案之書故也。必欲以朝家處分。皆歸失當。渠輩罪案。自占閃脫。藏形弄影。借彼掩此。而惟其失志旣均。怨國亦同。故分門氷炭之情。自歸消瀜。同舟胡越之勢。便成投合。而畢竟作賊。又是能範之手勢。此直所謂始參差而卒爛漫者也。噫嘻痛矣。凡物之情。分則孤合則大。向來一種醜類之未盡鋤治。尙爲肘腋之急變。幾致宗社之顚覆。況今兩賊合矣。新而投舊。其心愈狠。舊而得新。其勢益張。其爲國家之憂。尤何可勝言哉。切恐亂逆之生。不止於此。而日後之患。有甚於前也。春秋之法。雖先黨與。周官之討。必殲巨魁。今量海𨩌翼。縱幸伏法。而至於龜柱晏然自在。凶疏雖出於後翼。而宗盟則龜柱也。逆謀雖露於量𨩌。而窩主則龜柱也。世豈有劇賊凶逆之宗盟窩主。而獨逭王章者乎。始焉三條之罪名已著而不誅之。末勘之賜死。而命而還寢之。已是失刑之大者。而今又鞫招屢引。而不之訊焉。情節畢露。而尙姑宥焉。其可曰國有法乎。不去其根而只代其枝。不塞其源而只防其流。則枝雖伐而復生。流雖防而復決。必至之勢也。蔓草難圖。困獸猶噬。思之及此。寧不凜然。伏願殿下。亟討龜柱之罪。明正典刑。以絶其根源焉。至於牖群迷而革舊染。則明辨痛諭之擧。亦不可緩也。故麟經作而亂賊懼。周誥頒而頑民革。從前之命。輯明義也。嗚呼。原編之作也。豈知有能範之繼起。續編之成也。又豈知有量𨩌之復出。而噫彼凶徒。前後接跡。不惟不以爲懲。至反謂之爲假。則書果不必作耶。臣等切以爲不然。彼不悛其習。愈肆其毒者。卽不過一種梟獍已也。自夫是錄之頒示。其不染者之知惡而痛絶。固十之九。而其已汚者之知懼而能改。又不知其幾何。若以凶種之繼出。謂明義無功。則亦將以亂賊之代有。而謂春秋無作可乎。且周之諭頑。一誥不止而至再。再誥不止而至三至四。以至八誥。必革其頑而後已。則今於誅討之後。惡可無繼二篇而作者乎。況其逆謀之所以馴成。賊黨之所以投合。有未可人人而盡曉者。尤不可不洞卞原委。直破窩藏。使一世灼見其情狀。知所趨避。而反側自安。龍蛇盡化之幾。亦於是焉在矣。伏願殿下。亟命開局纂輯。以附明義二篇之後焉。嗚呼。近來逆變。率多事出至近。地又難處。言之不能盡諭。治之不能到底。其失之弊。自至太寬。固已多矣。至於枝葉。尤務從輕。雖以今番獄事言之。如聖範鳴遠等。凶言怨國之罪。豈有一分可生之道。而倂施曠蕩之恩。臣等切以爲過矣。至若向來伏閤之論。卽一世之所齊憤。而殿下亦非知其罪在必誅。特以先王之所愛。力拒擧國之公議。致令亂逆之大根柢。一向容貸於覆載之間。島置之命。極是末減。而旋拘格例。仍置城闉。三司之臣。間多不備。而循例傳啓。亦或抛置。揆以國體。寧不寒心。殿下每以言路之不開。屢下悶歎之敎。此則臣等之罪也。而抑今朝廷上所可言者。宜無大於討逆一款。群臣亦旣言之。而殿下終不之從焉。則言路之不開。亦何足怪乎。惟此一事。爲朝廷未了之案。而作上下相持之端。故廷臣之稍欲奮勵者。未免因此而有解體之歎。惟事因循者。又或藉此而爲塞責之資。其不能聚精會神。出謀發慮。亦未必不由是而然也。況今入路俱歉。民憂政急。諸賊潛滋。他慮亦切。惟殿下幡然而思。赫然而斷。凡厥巨魁之斷不可容者。無所持難。快允公議。以絶無窮之慮。而君臣上下。飭勵奮發。孜孜以國計民憂爲事。則進言之路。庶可開廣。而實政實效。必有下究之休矣。臣等治箚將上之際。連値帳殿之訊囚。今始投呈。而目下事。有不容不言者。玆竝附陳焉。噫。世間變怪。誠無所不有。而豈有若今番志恒事哉。殿下之眷注於渠何如。倚毗於渠何如。而當初擢拔。旣出於擧一世擯棄之餘。向來寬宥。又在於累萬贓現發之後。如此遭逢。振古所無。殿下之終始庇護。到底曲恕者。至於如此。或以爲渠祖之孫。應不爲背國之賊。而向來跋扈之性。不係世類。終是悍厲之氣。不入正彀。用心祕詭。行事乖戾。至若湖郡謫中。縱傔奴而煽惑愚氓。延妖卜而暗質凶謀。猶屬細故。乃以手握兵權之臣。陰結宦侍。潛連宮人。伺察大內之動靜。宣播罔測之訛言。其心所在。將欲何爲。種種罪惡。旣皆綻露。證左分明。罪案眞的。親以同堂之庶從。近以帶行之傔人。皆不能掩諱其潛踨過訪。密書往復之狀。而一一直告。則渠雖欲發明。其可得乎。嗚呼。殿下於渠。何其至仁。而渠於殿下。何其至頑耶。獄情已具。而猶未忍發捕。爰辭極悖。而又不忍加刑。諄複之間。惻怛之敎。凡在左右之聽者。亦莫不感泣。而渠則一言半辭。初不及於君恩先故。惟懷忿恨。專事抵賴。聽讀眞案。冷笑曰疑疑。示勃然曰怪甚。至於着署之悖逆。執杖而咆哮。卽此可知其無前之凶逆也。揆以獄情。更無鉤覈之端。論其地處。亦有呼吸之憂。臣等切謂昨日之不爲加刑。失之太寬。伏願更加嚴訊。期於取服。快正王法焉。且伏聞南來傳說。則荐棘罪人金相翊。設宴海島。竄配罪人敬彬。嘯聚學徒。移配罪人趙𡷗。廣布錢貨。交結島民。聽聞駭惋。情狀叵惻。其放恣無嚴之罪。決不可置而不問。臣謂亟令王府。拿鞫嚴問。斷不可已。而該邑守令之不能管束。任其跳踉之罪。亦不可無懲也。答曰。省疏具悉。爾等盛陳沐浴之義。言甚剴切。予不勝其嘉尙也。然首陳事。外龜柱而內鄭妻。皆不加邦刑者。意豈無以也。次陳事。明義牖頑之道。豈容不念。而但書不可續續作也。尾陳事。如是則不開之言路。可以開矣。無窮之後弊。可以除矣。方欲深量而處之。又其次張志恒事。誰謂志恒。負國至此哉。至今呈露情節。至凶且憯。不但至於交通婦寺。伺上動靜。誑惑遐氓。陰謀不測等事。在志恒細節之細節。可勝駭憤。荐棘罪人金相翊等三人事。亦當從後處分矣。
정조 2년
戊戌八月二十六日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。今番宦寺事。窩窟尙未盡究。前頭之憂。誠不小矣。國榮曰。此輩之交通逆孼。自古然矣。今番事端。極爲可怕。各別究覈。以拔其根然後。可無日後之慮矣。上曰。志恒事。思之又思。尤益憤痛。前後奬拔。豈可爲渠而爲哉。渠以將家之人。當國家憂虞之時。畀渠將任。以恃一隅。豈料今者。作此凶獰之擧乎。事已至此。悔無及矣。國榮曰。志恒之名於世者。惟以固執與廉白爲長處。皆以爲盡心國事。其所貪婪不法。交通婦寺。誠是意慮之外。以此觀之。則知人最爲難事也。上曰。卿言是矣。上曰。訓將兵判左副承旨入侍。訓鍊大將具善復。行兵曹判書李徽之。左副承旨李義翊進前。上曰。將臺基址已定乎。徽之曰。昨日送人定基。今方始役矣。上曰。長廣幾何爲之乎。善復曰。高則幾爲一丈。長廣周回。幾爲五十間矣。上曰。平地起土。何以成一丈高乎。徽之曰。此是沙場。故取土似易矣。上曰。役夫。何以爲之乎。善復曰。以江上民人赴役云矣。上曰。役事浩大。江民似不足矣。國榮曰。江民果不足。故今日則五部坊民。將解出云矣。上曰。江民之赴役。猶或可也。而坊民解出。何等重難。旣無解出之下敎。則豈敢肆然解出赴役乎。徽之曰。兵曹甘結於五部。以爲赴役矣。上曰。兵判不稟而任自爲之。兵判推考。上曰。五軍門事知敎鍊官及各差備宣傳官。注書出去召入。賤臣承命而出。召各差備宣傳官及五軍門事知敎鍊官。立於階下。上曰。閱武時。各差備宣傳官擧行之節。似必生疎。持笏記敎鍊官。指敎宣傳官。着實肄習。可也。國榮曰。犒饋以酒爲之甚好。而軍士中或有不飮酒者。竝以餠爲之好矣。上曰。以此爲之無妨矣。國榮曰。犒饋規式。旣有炙且有明太。依此爲之乎。上曰。有炙則明太似不緊。除之無妨矣。善復曰。明太旣是酒肴。今若無酒。則明太尤不緊矣。上曰。犒饋儀註。速速磨鍊然後。可無窘速之弊。速爲磨鍊。可也。徽之曰。今日別無稟定者。而訓將及臣有各謄錄及儀注持入者矣。命義翊讀奏。上曰。間有違式者。又多疎漏處。此儀註不可用也。更爲詳定磨鍊以入。可也。命退去。諸臣以次出。
정조 2년
戊戌八月二十六日二更一點。上御誠正閣。問郞入侍時。左副承旨李義翊。記事官柳孟養金勉柱李信祜。問事郞廳鄭志儉。以次進伏訖。上曰。卽見堆案。則應澤之端緖已露。今則尤無可疑之事。應澤姑爲生存然後。當與諸賊面質。應澤之前後訊杖最多。姑無徑斃之慮乎。志儉對曰。精神尙分明。無徑斃之慮矣。上曰。志恒更問乎。志儉曰。俄者興壽應澤。上之推問。故志恒則姑未問矣。上曰。今則應澤之脈絡甚緊。各別救療。若有精神。究問與志恒面質事。傳于委官。命退去。諸臣以次出。
정조 2년
戊戌八月二十六日四更三點。上御誠正閣。左副承旨入侍時。左副承旨李義翊。記事官鄭東浚金勉柱李信祜。以次進伏訖。上命書傳敎曰。罪人張志恒金應澤更招供辭。今已夜深。尙不修啓。豈其精書之致。有此遲滯乎。大抵推案。稽滯甚矣。每當推鞫。人心輒多解弛。未若帳殿。事甚不然。況今應澤直招之後。志恒情節。尤極彰露。直連於昨年諸逆。不可尋常盤問。更加反復究覈。供辭卽爲捧入。亦爲申飭於文書問郞。使卽精書。賊宦應澤。旣已直招。則其他中官孫效忠等九人。亦爲以次上之。或施威或限五度加刑。亦卽這這捧供以入。仍命退。諸臣以次退出。
정조 2년
李義翊啓曰。在前親行閱武時。有時原任大臣入侍之例。今番大閱時。何以爲之。敢稟。傳曰。依例爲之。
정조 2년
又啓曰。左議政徐命善。判府事徐命膺。漢城判尹蔡濟恭。戶曹判書具允鈺。兵曹判書李徽之。吏曹判書金鍾秀。竝依下敎來待矣。傳曰。來待諸臣。來詣靑陽門。奎章閣堂郞。來待摛文院。
정조 2년
兵曹口傳政事。以吳載光爲訓鍊正。
정조 2년
李鎭衡啓曰。在前親行閱武時。有宗宰磨鍊入侍之例。今番大閱時。何以爲之。敢稟。傳曰。依例爲之。
정조 2년
李義翊。以御營廳言啓曰。本廳字內。二間水門頹城新築。處女墻亦已畢築之意。敢啓。傳曰。知道。
정조 2년
又以兵曹言啓曰。來九月初二日。露梁親行大閱時及初三日慕華館親臨犒饋時。承旨史官所騎馬及內吹各差備應把驛馬。依例京畿驛馬四十匹補把之意。分付本道。何如。傳曰。允。
정조 2년
申應顯。以義禁府言啓曰。今此推鞫時。本府都事。當爲備員。出使都事尹秀東。令該曹依例相換。何如。傳曰。允。
정조 2년
吏曹口傳政事。禁府都事尹秀東。司饔奉事趙器鎭相換。
정조 2년
李義翊。以兵曹言啓曰。來九月初二日大閱時。何營軍兵爲先後廂。何營軍兵。先往敎場住札乎。敢稟。傳曰。訓局步軍六哨。馬軍三哨。大將率領。爲前廂。御營步軍三哨。騎士二番。大將率領爲後廂。隨駕到駐蹕行殿後。待兵判稟旨。先後廂大將率。除出軍兵。先詣敎場以待。先後廂。則以忠軍率領。竝聽宿衛大將節度事。預爲約束。其他事。宜從當更爲詳諭於本曹判書入侍時矣。
정조 2년
傳于申應顯曰。當初發捕。特出於欲尋應澤之階梯。到今渠旣明白指告。且應澤亦已直招。別無可問之端。而觀貌聽言。亦非陰險之物矣。得其脈絡之後。合施疏釋之典。罪人全興壽。特爲放送。與興壽同鄕居生。熟知委折。故爲其面質於應澤。雖命發捕。而頭面之時。節節無差。且無更覈於渠者。罪人張志遜放送。還付該廳。姑爲緩囚。以待結案。以志恒之親傔。自在原時事。至于隨往謫所時事。而所聞凶說。雖皆直招於該廳。而今此發捕。爲備違錯之端也。到今在志恒之罪。玆事猶屬第二件。罪人李德杓。還付捕廳。渠以康津居生之人。凶測之說。得聞於志恒謫所。流播鄕曲。致令遐氓。轉相誑惑之狀。旣已承款。而此亦志恒之小罪。今無頭面於志恒之事。罪人金喆甲。還付捕廳。以待結末。渠是中官。則熟知應澤。不是異事。而應澤抵賴之時。不可無參證。故雖命發捕。今則應澤旣已直招。渠亦仔細立證。宜有曠蕩之典。罪人趙命純。亦令特爲放送。
정조 2년
申應顯。以義禁府言啓曰。罪人全興壽議啓判付內。全興壽趙命純。特爲放送。張志遜李德杓金喆甲。還付捕廳事。命下矣。依判付。罪人金興壽趙命純特爲放送。張志遜李德杓金喆甲還付捕廳之意。敢啓。傳曰。知道。
정조 2년
徐有防。以刑曹言啓曰。因義禁府啓辭。大逆不道罪人𨩌子衡之。全羅道濟州牧。更定配所。令刑曹押送事。命下矣。傳敎罪人衡之。卽爲押送配所之意。敢啓。傳曰。知道。
정조 2년
又以義禁府言啓曰。時囚罪人可放者。草記以稟事。命下矣。時囚罪人中。刑曹佐郞李義和。秋曹決等公事。强其不知。漫漶爲對。鹿島前萬戶朴文曾。鉢浦前萬戶李春興。所佩兵符。不知左右。矇然受去。武科殿試錄名官李昌根。關北親騎朴載夏。錄名單子。以材廈書呈。出身康宗心。犯夜罪拿囚。而右罪人等罪名。俱不深重。何以爲之。敢稟。傳曰。放送。
정조 2년
傳于申應顯曰。推鞫姑罷。
정조 2년
申應顯。以賑恤廳言啓曰。因傳敎農圃農人七十二名。各米一斗式。賜給之意。敢啓。傳曰。知道。
정조 2년
以備忘記。傳于鄭民始曰。守摠營馬步軍。爲閱武時所用調來者。厥數不多矣。且調發。旣是稀有之事。則宜有聳勸之政。而大閱後試射。則多日留滯。亦甚可悶。再明日春塘臺。當行別試射。其令兵曹知悉。規矩則稟旨。待下批擧行。旣曰別試射。則當有初試。而除初試亦有古例。特爲除之。
정조 2년
戊戌八月二十七日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。應澤今皆吐實。而志恒情節。尤無可言。極爲凶惡矣。國榮曰。今則渠罪盡露無餘。實無可惜矣。上曰。昨日玉堂箚子。可謂得體矣。國榮曰。其沫血之誠。實可感矣。上曰。昨年觀刈諸臣。皆入來乎。國榮曰。皆已待令矣。命退去。諸臣以次出。
정조 2년
行都承旨洪國榮宿衛所直。行左承旨鄭民始病。行右承旨李鎭衡坐直。左副承旨李義翊坐。右副承旨徐有防坐直。同副承旨申應顯坐。注書柳孟養藥院直鄭東浚仕直。事變假注書李顯道仕。
정조 2년
徐有防啓曰。合辭方張之時。諫院無詣臺之員。事甚未安。除在外引避退待推鞫進去外。呈告人員。倂卽牌招。何如。傳曰。允。
정조 2년
以刑房承旨推鞫進去取稟。傳于徐有防曰。待下敎擧行。
정조 2년
傳于李義翊曰。明日出宮。當自協陽門。以此擧行。
정조 2년
又傳于曰。明日試射放。分兩所擧行。試放分所處所。以丹楓亭隅排設。而射設四革。放設五革事分付。
정조 2년
又傳于曰。不知前例。未及下敎。始知有肅廟朝古例矣。明日春塘臺大閱。肄習節次。當親臨觀試。禁御兩營軍以二哨。訓鍊都監以三哨。而皆以入直軍擧行。
정조 2년
李義翊。以司僕寺內乘。以一二提調意啓曰。新除授兼內乘吳載光。時無職名。令該曹口傳付軍職。冠帶常仕。何如。傳曰。允。
정조 2년
兵曹口傳政事。以吳載光爲副司果。
정조 2년
申應顯。以義禁府言啓曰。今此推鞫時。本府待令假都事。盡數出使。無以推移。假都事十員。令該曹差出。以爲擧行之地。何如。傳曰。允。
정조 2년
大司諫蔡弘履。持平李延伋。應敎沈念祖。掌令尹弼秉。持平李夔。校理嚴思晩金憙。修撰黃昇源宋煥億。副修撰鄭志儉啓曰。請鄭致達妻。爲先削其爵號。亟施邦憲。使四百年宗社。轉危而爲安。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。爲先極邊遠竄。措辭見上答曰。不允。
정조 2년
大司諫蔡弘履。持平李延伋啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚。放歸田里之命。仍施絶島定配之典。請彦衡養遂獻遂。亟令王府。設鞫嚴問。請還寢會遂絶島定配之典。仍令王府。設鞫得情。請還寢李觀源定配之命。仍令王府。設鞫得情。請黑山島定配罪人龜柱。亟加嚴鞫。快正王法。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上答曰。不允。請逆禶妻放釋之命。依金吾初定濟州地定配。籍産一依法典擧行。答曰。亟停勿煩。
정조 2년
持平李延伋啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請旌義縣減死安置罪人興老。亟寢酌處之命。仍令王府。設鞫得情。快正王法。請薪智島定配罪人瑩中。設鞫嚴問。施以當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。措辭見上答曰。不允。又啓曰。新除授司諫院獻納金東淵。時在洪忠道木川地。請斯速乘馹上來事下諭。答曰。依啓。
정조 2년
大司諫蔡弘履啓曰。正言洪明浩。以臣於見職。勢難冒進。而義重參鞫。雖不得不章皇出肅。臣旣曾經納言。法不當降授本職。揆以公格。自在必遞。連値殿座。未及自列。今始來避。所失尤大。引嫌而退。旣經獻納。降授正言。有違公格。勢難行公。請正言洪明浩遞差。答曰。依啓。
정조 2년
戊戌八月二十八日。兼春秋張顯慶。刑曹。罪人金奉鎭加刑啓目。傳曰。依前判付。各別嚴刑得情爲良如敎。
정조 2년
戊戌八月二十八日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。國榮曰。今日御將。將出往敎場。看審列陣基址。而將臣出城時。有仍佩下敎然後。敢爲出去。故尙此遲待云矣。上曰。御將仍佩往來事。注書出去。分付。賤臣承命。分付。上曰。守摠兩營別試射。蓋稀有之事也。國榮曰。親臨別試射。果是特恩。軍心想必聳動矣。上曰。大閱後。業欲爲之。而鄕軍之多日滯京。亦甚有弊。故預爲試射矣。國榮曰。先爲試射。極甚便好矣。命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。行右承旨李鎭衡坐。在副承旨李義翊坐。右副承旨徐有防坐。同副承旨申應顯坐直。注書柳孟養藥院直鄭東浚仕直。事變假注書李顯道仕。
정조 2년
李義翊。以訓鍊都監言啓曰。今日春塘臺大閱節次肄習時。外營入直。以出番軍替代事。自宿衛草記入啓矣。集春營廣智營入直軍。出用之代。以出番軍替代之意。敢啓。傳曰。知道。
정조 2년
又以御營廳言啓曰。今日春塘臺大閱節次肄習時。外營入直。以出番軍替代事。自宿衛所草記入啓矣。本廳所管出用各處。以出番鄕軍。依例替把之意。敢啓。傳曰。知道。
정조 2년
鄭民始。以奉常寺官員。以都提調提調意啓曰。東籍親耕田所種稻皮粘粟兩種。來九月旬。當爲成熟之意。敢啓。傳曰。攝刈。
정조 2년
又啓曰。東籍親耕田所種皮唐黍打作。則所出爲一石二斗。豆打作則所出爲一石三斗。太打作則所出爲二石二斗之意。敢啓。傳曰。知道。
정조 2년
李義翊。以守禦廳言啓曰。依傳敎。本廳所屬廣州馬兵二百二名及三營哨官旗牌官十五員處。各木一疋。楊州竹山束伍軍二百五十名及廣州馬兵雜色軍二十三名處。各布一疋。分給之意。敢啓。傳曰。知道。
정조 2년
戊戌八月二十九日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。應射軍兵。皆待令乎。國榮曰。皆待令於通化門外云矣。上曰。鄕軍能射能砲者必鮮少。令該營各受自願。修正試記事。預爲分付。可也。國榮曰。摠戎廳別驍士。皆善射之類。此則想必全數應射矣。上曰。卿與諸試官。率應射軍兵。待令於靑陽門外。命退去。諸臣以次出。
정조 2년
戊戌八月二十九日辰時。上御春塘臺。守摠兩營試射入侍時。行兵曹判書李徽之。御營大將李國賢。行都承旨洪國榮。行在承旨鄭民始。行右承旨李鎭衡。左副承旨李義翊。右副承旨徐有防。同副承旨申應顯。記事官柳孟養鄭東浚金勉柱李信祜。以次進伏訖。上命守摠兩營軍兵射放。上謂徽之曰。守摠試射。近來初有。而當此大閱之時。守摠鄕軍。齎糧遠來。其在慰悅之道。不得不親臨試放。而雖不中之類。馬兵及步兵。各給一疋賞格。似好矣。徽之曰。其在慰悅之道誠好矣。射放訖。上命書傳敎曰。今番守摠兩營。徵來馬步軍試取。出於慰悅之意。柳葉箭一巡居首。摠戎廳別驍士閑良崔春碧加資。之次閑良李徵栢等三人。各熟馬一匹賜給。之次林萬泰等六人。各兒馬一匹賜給。騎芻入格摠戎廳別驍士閑良禹洪濟等二人。各半熟馬一匹賜給。上曰。頒當則日勢已暮。使各該營爲之。可也。仍命退。諸臣以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐。左副承旨李義翊坐直。右副承旨徐有防坐。同副承旨申應顯坐直。注書柳孟養藥院直鄭東浚仕直。事變假注書朴奎淳仕。
정조 2년
鄭民始啓曰。明日。大駕詣露梁後。王大妃殿惠慶宮問安。何承旨進去乎。敢稟。啓下休紙
정조 2년
傳于申應顯曰。前洪忠監司留待。
정조 2년
傳于李義翊曰。今番犒饋時。斥候伏兵。勿爲磨鍊。
정조 2년
又傳于曰。罪人志恒。本以跋扈之物。在囚旣久。且値動駕。不無疎虞之慮。當有摘奸之道。若或現發。則當該入直都事。當從重嚴處。以此招致。當直都事。各別分付。
정조 2년
鄭民始。以禮曹言啓曰。來九月初三日。親臨慕華館洗馬臺犒饋時。儀節當爲磨鍊。而曾前慕華館動駕時。自上戎服。百官從上服。堂下官靑天翼無插羽之節。或有自上袞龍袍。百官黑團領之例矣。今番則旣以大閱後。犒饋動駕事。當以大閱出還宮時服色擧行。而不敢循例磨鍊。何以爲之乎。敢稟。傳曰。依大閱例擧行。
정조 2년
李義翊。以宿衛所言啓曰。明日親臨大閱時。本所入直鄕軍五十七名。建陽門入直鄕軍五十七名。西營入直鄕軍四十名。今日與訓鍊都監軍兵替把後。陣上出用。東營入直鄕軍一百十一名。依前勿爲替代出送。而竝待標信下發令箭擧行。還宮後。使之還入直之意。敢啓。傳曰。知道。
정조 2년
又以訓鍊都監言啓曰。今此親臨大閱時。宿衛所建陽門西營入直軍兵。前期一日。以訓局軍兵。替代入直。還宮後替直事。自宿衛所草記入啓矣。宿衛所軍五十七名哨官金若訥。建陽門軍五十七名把摠權璹。西營軍四十名哨官李憲述率領。替代入直。而還宮後。替直之意。敢啓。傳曰。知道。
정조 2년
又以禁衛營言啓曰。明日親臨大閱時。本營馬步軍兵。竝爲出用。而宿衛所建陽門西營三處入直。以訓鍊都監軍兵替代事。旣自宿衛所。草記允下矣。本營則千摠金元宇。哨官宋光祿李再復。敎鍊官李東健。騎士二人。京標下六名。兼別破陣二名。後哨鄕軍十七名。率領入直。火藥庫則哨官邊義邦。別破陣七名。兼別破陣六名。率領守直。南別營則哨官李萬績。後哨鄕軍七名。率領守直之意。敢啓。傳曰。知道。
정조 2년
洪忠監司李命植狀啓。要堂面別堂花里居束伍李先才等。渰死燒死事。傳于李鎭衡曰。令本道恤典擧行。
정조 2년
徐有防。以義禁府言啓曰。咸鏡監司趙㻐狀啓據。刑曹粘目內。文川前郡守兪彦脩。移本府處之事。允下矣。兪彦脩今方待命。卽爲拿囚之意。敢啓。傳曰。知道。
정조 2년
大司諫蔡弘履。副應敎沈念祖。掌令尹弼秉。持平李延伋李蘷。校理嚴思憲。副校理金憙。正言林道浩。修撰宋煥億黄昇源。副修撰鄭志儉啓曰。請亟寢鄭致達妻減死安置之命。夬正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。爲先極邊遠竄。答三司曰。不允。措辭見上
정조 2년
大司諫蔡弘履。掌令尹弼秉。持平李延伋李夔。正言林道浩啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請黑山島定配罪人龜柱。更加嚴鞫。夬正王法。請逆禶妻。依金吾初定濟州地定配。籍沒家産。一依法典擧行。請遲晩後。物故罪人啓能。亟施孥籍之典。請令王府。一依古典趾賊等。凶種之年未滿者。待其稍長。卽施邦刑。俾絶凶逆易種養禍之患。答兩司曰。不允。措辭見上
정조 2년
掌令尹弼秉啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。答府曰。不允。措辭見上
정조 2년
戊戌九月初一日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間。聖體。若何。上曰。一樣矣。命讀公事。國榮讀奏。上曰。昨日守摠軍兵賞賜。盡爲之乎。國榮曰。盡爲頒賜云矣。上曰。閱武時。擧行節次。昨日若不習儀。則臨時必多做錯矣。國榮曰。雖私自熟習。擧行之際。每患做錯。昨日習儀後。略知向方。明日則似無眩於擧行之事矣。上曰。明日出宮時。當用軍令乎。國榮曰。此雖軍行。動駕出宮。事體重大。不當用軍令。當以嚴時刻擧行矣。上曰。然則駐蹕所用軍令。則好矣。國榮曰。此則無妨矣。命退去。諸臣以次出。
정조 2년
戊戌九月初一日午時。上御誠正閣。京畿監司入侍時。京畿監司鄭尙淳。行左承旨鄭民始。記事官鄭東浚金勉柱李信祜。以次進伏訖。上命書傳敎曰。中營。非爲五營之中營。而營處將臺之中。宣布命令焉。蓋自上不欲躬自號令也。單營之故。號曰中營。本營大將。有特敎。始得拜焉。卽古五衛之大將。六師之元戎也。所以承臺上之號令。接臺下之節度者。若無特敎。非自下所敢稟旨除拜之任也。恐或兵曹之引而援例。有此下敎。其令知悉。又命書傳敎曰。明日。大閱入軍門時。依古例。雲寶劍以上駕前侍衛及駕後百官。從轅門傍。逶迤到壇下。下馬侍衛。則壇上預爲整待事。分付。上曰。京畿監司進前。尙淳進伏。上曰。今番巡審之路。穡事。何如。尙淳曰。或有沿路號訴者。雖不足以此取信。以大體言之。則不至大歉矣。上曰。無設賑之邑乎。尙淳曰。姑無設賑處矣。上曰。京畿尤甚邑。爲幾邑乎。尙淳曰。加平永平抱川略干邑矣。上曰。尤甚邑接濟之道。卿須思得好道理。從長稟處。可也。仍命退。諸臣以次退出。
정조 2년
行都承旨洪國榮宿衛所直。行左承旨鄭民始坐直。行右承旨李鎭衡坐。左副承旨李義翊坐。右副承旨徐有防坐直。同副承旨申應顯坐。注書柳孟養鄭東浚仕直。事變假注書朴奎淳仕。
정조 2년
大駕詣崇禮門外行殿所。入幕次後。政院玉堂藥房口傳問安。答曰。知道。
정조 2년
王大妃殿惠慶宮遣承旨。口傳問安。答曰。知道。
정조 2년
鄭民始啓曰。明日大駕詣洗馬臺後。王大妃殿惠嬪宮問安。何承旨進去乎。敢稟。傳曰。同副承旨進去。
정조 2년
傳于徐有防曰。儀註雖已磨鍊。近日軍兵。勞苦可悶。明日皆以戎服擧行。軍兵勿爲甲冑事。分付各營門。
정조 2년
李義翊。以宿衛所言啓曰。明日慕華館擧動時。本所建陽門西營替直訓鍊都監軍兵。今日勿爲替代。仍爲入直。而元入直禁衛鄕軍。還宮後。還爲入直。東營入直御營鄕軍。依例發令箭調發赴陣之意。敢啓。傳曰。知道。
정조 2년
徐有防。以訓鍊都監言啓曰。明日慕華館擧動時。宿衛所及建陽門西營入直訓鍊都監軍兵。今日勿爲替代。仍爲入直。而明日還宮後替代事。自宿衛所。草記允下矣。都監入直軍。仍爲入直。明日還宮後。替代之意。敢啓。傳曰。知道。
정조 2년
李義翊。以禁衛營言啓曰。明日慕華館擧動時。內外各處入直將官軍兵等。仍爲入直。而還宮後。替代入直之意。敢啓。傳曰。知道。
정조 2년
戊戌九月初二日寅時。上詣鷺梁津。大閱擧動入侍時。行都承旨洪國榮。行左承旨鄭民始。行右承旨李鎭衡。左副承旨李義翊。右副承旨徐有防。同副承旨申應顯。記事官柳孟養鄭東浚金勉柱李信祜以次侍立。上具戎服。乘輿出仁和門。至仁政門外。左通禮啓請降輿。上降輿。司㒒寺正進馬。上乘馬進發。由敦化門。出崇禮門外。宣傳官跪稟吹打。上曰。知道。大駕詣行殿。左通禮啓。請降馬。上降馬入幕次。兵曹判書李徽之。跪啓。稟隨駕軍兵。除出某哨。領往信地。列成五營。上曰。依。少間。上改具甲冑。陞座。兵曹判書李徽之。跪啓請行大閱禮。宣傳官命起來應退。宣傳官跪稟初吹。兵房承旨李義翊傳稟。上曰。知道。再吹三吹亦如之。左通禮啓請外辦。上曰。知道。司僕寺正進馬。上乘馬進發。宣傳官請受信箭于承旨。兵房承旨李義翊。啓請藍白信箭。以授宣傳官。宣傳官奉而前行。上曰。當展拜關王廟。只槍劍攔後軍隨駕。而先厢前路札駐事。分付。大駕詣關王廟大門外。左通禮跪啓請降馬乘輿。上降馬。乘輿入廟門內。左通禮啓請降輿。上降輿。就廟內板位。行禮。仍奉審訖。還詣乘輿所。左通禮啓請乘輿。上乘輿。至乘馬所。司僕寺正進馬。上降輿。乘馬進發。至敎場轅門外。兵曹判書李徽之。啓請駐蹕。宣傳官跪稟吹打止。中營一聲放砲。吹天鵝聲。各營點旗吶喊。共三次訖。大開轅門。大駕入轅門。按轡徐行。將勞軍。上曰。鳴鑼邊旗幟。不爲分立。過左營。前騎不爲前導。巡營節次。已失次第。何營旗幟。爲前導乎知入。宣傳官問奏曰。守禦營云矣。大駕仍歷過各營。遵正路至壇下。左通禮啓請降馬乘輿。上降馬乘輿。至壇上。左通禮啓請降輿陞座。上降輿陞座。上曰。巡營節次。詳在於節目。而各營不知擧行。入轅門。駐馬良久。不知前營之何在。巡營一節。不得如儀行之。該營大將及執事宣傳官之擧行。極爲駭然矣。中營大將進前曰。巡營雖失次序。而大駕旣歷諸壘而過。此便同巡營矣。上曰。此則然矣。而該營之擧行。極爲駭然矣。領議政金尙喆等進前曰。侵曉動駕。聖體。若何。上曰。一樣矣。兵曹判書跪啓稟小開門。宣傳官命起來應退。宣傳官啓稟小開門號令訖。鳴金小吹打。兵曹判書及中營大將。先行參現禮。宣傳官次之。御前前排內吹等。分班叩頭訖。兵曹判書跪啓。請吐丸號令。上曰。除之。陞壇升旗及宰樞。一依儀註擧行畢。各營大將行參現禮。仍回本陣。少間。兵曹判書李徽之。啓請召各營大將。宣傳官稟行召各營大將。號令吹大角三聲。蛟龍旗下。立各營招搖旗一磨。各營大將。以認旗應之。單騎馳集壇下。上曰。馳馬先路者誰也。中營大將前奏曰。守禦使洪樂性也。上曰。能以儒將。善御馬。猶勝於武將。頗不偶然矣。尙喆等曰。其按轡馳驅。可謂熟鍊矣。兵曹判書李徽之。跪啓。稟班誓。仍至壇頭。振鐸而誓告曰。今行大閱。以敎人戰。進退左右。一如兵法。用命不用命。厥有賞罰。勖哉。各營大將。齊聲應之。次第叩頭。仍上壇。以次跪。啓稟聚官旗。聽發放訖。各以手旗。招中軍。聽發放。各營大將。各以手旗一揮。下送本陣。各營中軍。各自下營。一體發放。兵曹判書跪啓。稟鳴鑼號令。宣傳官稟行鳴鑼號令。鑼初鳴。騎兵下馬。鑼再鳴。各兵坐息。鳴金鑼止。五方旗招俱偃兵曹判書李徽之。跪啓稟肅靜砲號令砲三聲。立肅靜牌。豎豹尾旗。各兵坐食訖。兵曹判書跪啓。稟各營大將操鍊。宣傳官命起來應退。各營大將跪啓請操鍊。宣傳官命起來應退。上命五營合閱陣。仍敎中營大將曰。中營號令。亦以合閱陣擧行。中營大將承命而出。御前各營神旗次知將校。誤爲叉桿號令。中營不應。少間。中營大將進前奏曰。合閱陣。本無叉桿之法。而神旗次知各營將校。誤爲號令。當更爲號令矣。上曰。各營將校之擧行。極爲駭然。仍命記過。更爲合閱號令。合閱陣成。又命訓禁御三營合陣。守摠兩營合陣。又命各營。分路行營。仍暗令中營。各營行營時。出假倭現形。各營作戒嚴狀後。卽吹轉身喇叭。仍御肅靜牌外結陣。又下暗令。縱馬兵馳突。又命攔後軍兵。遮截馬兵路。擒其將馬兵承號令。馳突之際。見一枝軍。突出横遮。環擁其將而去。勢如疾風。攔後軍不得擒其將。只獲其部下兵及器械以獻。上命自該營論賞。上曰。駕前駕後馬兵禁軍。揮鞭槍善馳突。俱是驍勇。足可有用矣。中營大將對曰。然矣。訓局馬兵則素稱精銳。可謂一當百矣。上又命各營。變爲合營車騎陣訖。各營大將至肅靜牌前。査功罪。操鍊畢。各營大將。跪啓收營。宣傳官命起來應退。各營收營訖。兵曹判書李徽之跪啓。請各營大將回信地。宣傳官請行回信地號令。鳴金二下。大吹打。各營神旗。領各其將。下本陣後。回告各營大將到地方。少間。行哱囉號令。各營大將到肅靜牌前。謝叩頭。宣傳官命起來應退。落旗訖。兵曹判書跪告大閱禮成。上入小次。釋甲冑。御戎服。陞座。上謂尙喆等曰。凡大閱。卽自列聖朝應行之禮。故予亦謹遵故事行之。而武將之不知節制。軍卒之不閑坐作。便同兒戲。今日事。徒勞軍卒耳。尙喆等曰。此是列朝盛禮。而日吉辰良。躬臨敎場。親行大閱。臣等獲覩盛擧。不勝忭幸之忱矣。上曰。日勢已晩。當還宮。守廳訓局爲先厢。次次前行事。分付。上回顧鷺梁越邊林木間之高閣曰。此是何處乎。曾聞故忠臣俎豆之所。在於鷺梁矣。此果是耶。承旨對曰。然矣。某處。是六忠臣祠。某處。是朴泰輔祠。而四大臣祠。亦隔在一崗矣。上曰。今適動駕於相望之地。隔岸指點。亦非偶然矣。還宮後。當下敎。以表予曠感之懷矣。少間。宣傳官跪稟初吹。兵房承旨李義翊傳稟。上曰。知道。再吹三吹如之。宣傳官稟命再哱囉。騎兵上馬。步兵執器以待。左通禮啓請降座乘輿。上降座乘輿。至壇下降輿。司僕寺正進馬。上乘馬進發。至崇禮門外。宣傳官啓稟吹打止。上曰。知道。大駕由崇禮門。至敦化門外。上曰。宣傳官持信箭。往各營。一一勞問後。解嚴。可也。入進善門。上曰。侍衛直向協陽門以入。至仁政門外。左通禮啓請降馬乘輿。上降馬乘輿。仍還內。諸臣退出。
정조 2년
戊戌九月初二日卯時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間。聖體。若何。上曰。一樣矣。國榮曰。日勢甚短。而今日擧行節次。亦甚夥然。想必犯昏還宮矣。上曰。似然矣。國榮曰。明日犒饋儀註。昨已修正以入矣。已爲睿覽乎。上曰。見之。而其中有多少添刪者。故姑留之矣。上曰。犒饋食物。已爲待令乎。國榮曰。各營方措備矣。上曰。三嚴爲之。侍衛承史。詣閤。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐。左副承旨李義翊坐。右副承旨徐有防坐直。同副承旨申應顯坐直。注書柳孟養鄭東浚仕直。事變假注書朴奎淳仕。
정조 2년
大閱擧動翌日。大殿王大妃殿惠慶宮中宮殿。政院玉堂藥房口傳問安。答曰。知道。
정조 2년
淑昌宮。政院玉堂藥房口傳問安。答曰知悉。
정조 2년
大駕詣洗馬臺。入幕次後。政院玉堂藥房口傳問安。答曰。知道。
정조 2년
李義翊啓曰。左邊捕盜大將李邦一。以東關王廟獻官。今方受香出去。所佩命召。來請還納。何以爲之。敢稟。傳曰。仍佩往來。
정조 2년
傳于申應顯曰。兩廟守直官。相當窠調用。員役木布。從厚題給。軍士木各一疋題給事。分付。
정조 2년
申應顯。以弘文館言啓曰。副修撰李儒慶。旣有只推之命。卽爲牌招察任。何如。傳曰。允。
정조 2년
徐有防。以守禦廳言啓曰。大閱及犒饋。俱已禮成。本廳屬廣州馬兵一哨。楊州竹山束伍軍各一哨。還爲下送本邑之意。敢啓。傳曰。知道。
정조 2년
又以摠戎廳言啓曰。大閱及犒饋。俱已禮成。本廳屬水原別驍士一哨。束伍軍一哨。南陽束伍軍一哨。還爲下送本邑之意。敢啓。傳曰。知道。
정조 2년
申應顯。以漢城府言啓曰。今日動駕敎時。沿路近處。失火民家。卽速救滅後聞啓事。命下矣。卽接西部都事林最遠所報內。因傳敎。馳往摘奸。則部屬池下契居。出身韓命祺家。今日酉時量失火。故多發汲水軍。卽爲救火。則同韓命祺草家七間內。四間兺燒燼。人物段。別無致傷緣由之意。敢啓。傳曰。知道。
정조 2년
大司諫蔡弘履。掌令尹弼秉。持平李延伋李夔。正言林道浩啓曰。親臨大閱。卽稀有之盛擧也。臣等獲忝陪班。不勝聳歡之忱。與堂上堂下諸侍從相率。觀光於陣門左列之外。忽然近仗軍士。以禁喧郞之意。來傳聖敎曰。觀光諸人。無論堂上堂下侍從。一竝逐去。指名現告。臣等竊念。傳敎頒布。當自政院。而有非禁喧郞所可替行者也。莫知其故。相顧訝惑之際。結束吏連次催促。不啻星火。其勢不容暫緩。臣等亦觀光中人。與諸侍從惶急書呈。而追後往復於喉院。則元無此傳敎下者。然則禁喧郞擧措。何其妄率之至此。決非常性人所可爲者。而臣等見輕於一禁郞。至入於托傳敎捧現告之中。以何顔面。晏然於臺次乎。連値動駕。今姑來避。所失尤大。請命遞斥臣等之職。答曰。該郞明當査處。勿辭退待。
정조 2년
徐有防啓曰。大司諫蔡弘履。掌令尹弼秉。持平李延伋李蘷。正言林道浩。再啓煩瀆。退待切論矣。答曰。知道。
정조 2년
戊戌九月初三日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。昨日冒寒勞動。夜間聖體。若何。上曰。一樣矣。國榮曰。日氣淸涼。親行閱武。三軍之士。莫不歡忭鼓舞。太平之象。復睹於今日。臣民忭祝。曷有其極。上曰。閱武之事。卽列朝應行之例。其在繼述之道。不得不行之。而今年年事告歉。多聚軍兵。糜費甚夥然。其在軫恤之道。頗涉張大。國榮曰。閱武非但應行之已例。慰悅三軍有足。以鎭安軍情。雖有糜費。此是細節矣。上曰。昨日諸大將之擧行。極爲駭然。若非中營大將之指揮號令。則軍容實不成貌樣矣。國榮曰。諸營非不欲着意擧行。而磨旗點鼓之祭。未及諦視應接。故或不無做錯之事矣。上曰。今日犒饋時。各別約束。無如昨日之顚錯事。預爲知委於各營。可也。國榮曰。今日則擧行之節。不甚爲難。必無慮矣。上曰。初嚴爲之。侍衛承旨。協陽門外待令。命退去。諸臣以次出。
정조 2년
戊戌九月初三日辰時。上詣洗馬臺。犒饋擧動入侍時。行都承旨洪國榮。行左承旨鄭民始。行右承旨李鎭衡。左副承旨李義翊。右副承旨徐有防。同副承旨申應顯。記事官柳孟養鄭東浚金勉柱李信祜以次侍立。上具戎服乘輿。出協陽門外。左通禮啓請降輿。上降輿。司僕寺正進馬。上乘馬進發。大駕由敦化門。出崇禮門。行右承旨李鎭衡進前曰。臣敬奉聖敎。馳往東南關王廟奉審。而南廟則祭物精潔。而獻官諸執事進排官無頉。東廟則奠祀官未及出來。故祭物未及看審矣。上曰。上注書馳往東廟。祭物看審以來。大駕到迎接處。兵曹判書李徽之。跪啓稟旗鼓在前。請駐蹕。宣傳官請受信箭于承旨。兵房承旨李義翊。啓請藍白信箭。授宣傳官。宣傳官奉而行。大駕到轅門外。宣傳官跪啓稟吹打止。中營擧號砲一聲。吹天鵝聲。各營兵點旗吶喊。共三次。大開轅門。大駕入轅門。至壇下。鳴鑼邊旗幟。分立左右。左通禮啓請降馬乘輿。上降馬乘輿。至壇上降輿。陞座。駕前駕後及禁軍。隨入壇下。分左右。作蜂屯陣。後厢各營。鱗次札駐於各其信地。大將亦聽候於門旗外。兵曹判書跪啓稟小開門。宣傳官稟行小開門號令訖。兵曹判書中營大將。先行參見禮。宣傳官次之。御前軍牢內吹等。分班叩頭。仍放陞壇砲。鳴金大吹打。宣傳官跪啓稟鳴金吹打止。各營大將行參見禮後。仍留壇上。宣傳官跪啓稟騎兵下馬號令。鳴鑼騎兵下馬。兵曹判書跪啓稟聚官軍號令。掌號笛官兵。到壇下。鳴金號笛止。跪鼓一通。各營中軍以下俱跪。分班叩頭。宣傳官命起。去齊應。宣傳官跪啓稟列坐。號令砲一聲鳴鑼。各營大將列坐於壇上。禁軍別將稍後於大將之坐。中軍以下列坐於信地訖。鳴金鑼止。上曰。昨日入侍宗宰。皆令入侍。領議政金尙喆等進前曰。連日勞動。聖體。若何。上曰。一樣矣。上曰。各營軍兵之犒饋。各一床持入。宣傳官等承命捧入。上親覽訖。命還給各其營。尙喆等曰。各營之犒饋。甚爲豊備。軍兵可以盡飽矣。上曰。擧床後。內吹細樂。則分立壇上。其餘各軍門細樂。則各營大將。各率一部。下往各陣。勞問其均饋與否後。更爲申飭以來。少間。宣傳官跪。啓奏武桓之樂。壇上壇下及各營細樂。一時振作。各營大將各進一床於御前後。自宗宰將臣侍衛承史。下至軍兵。各賜一床。器惟五器。而自御床至軍兵。少無差等矣。次奏徵角之樂。軍兵盡飽後。樂止。次奏昭武之樂。始撤床。撤床畢。壇上侍衛將臣承史。下至各營軍兵。一時起跪。叩頭山呼訖。各營軍卒。一齊起立。或執旗羽。或執槍竿。蹲蹲而舞。歡呼之聲。振動山谷。尙喆等進前曰。臣等幸參侍衛之列。獲覩盛擧。而惟彼軍卒。旣醉且飽。不知不識愛戴之情。自溢於歡呼之聲。群情大可見矣。臣等亦不勝欣忭之忱矣。命止樂。兵曹判書跪啓稟各營兵回信地。各營大將以下。各領其軍。回到信地。如前札駐。兵曹判書跪告餉士禮成。上曰。昨日守摠兩營。則不勞一師而還。其令兩營列陣。暗令禁軍衝突之。中營大將承命號令。禁軍與守禦營。鏖戰良久。勝負不分。上曰。軍兵恐或有傷。其令鳴金止之。禁軍終不回陣。一向轉戰。上曰。禁軍別將。想必以將在軍。君命有所不受之意。不爲退陣矣。少間。中營大將進前奏曰。俄聞禁軍別將金相玉。以爲敵陣垂破。勢難中止。寧被不受命之罪。不敢半塗而退云矣。上曰。果如予所料。而金相玉可謂有將才矣。少間。禁軍擒守禦中軍。縳致麾下。守禦營仍潰散。禁軍陣又前薄摠戎營。摠戎營望風而潰。追奔逐北。擒獲頗多。仍獻俘於壇下。上甚嘉之。面給金相玉熟馬一匹。仍命守禦中軍摠戎中軍拿入。上曰。爾等身爲中軍。不能守陣。致此奔潰。將焉用哉。守禦兼中軍李熤。摠戎中軍鄭與曾等。不能對。上曰。今日。卽上下歡樂之日。特爲參酌。姑令拿出。而被獲人。皆送中營。査功罪。可也。上謂守禦使洪樂性。摠戎使金孝大曰。鄕軍之一日留滯。甚爲可悶。皆令卽日還鄕。上命民始。書御製詩。詩曰。洗馬臺名古。秋雲警䠋淸。列朝行大閱。今日亦勞兵。起舞三軍喜。爭瞻萬姓情。諸卿知此意。陰雨戒昇平。書訖。上命尙喆等見之。尙喆曰。雲漢之章。實爲欽仰。而陰雨之戒。亦出於安不忘危之意。尤不勝欽仰矣。上曰。今日諸臣。皆爲賡進。可也。少間。宣傳官跪啓請初吹。上曰。知道。再吹三吹如之。宣傳官跪啓稟行陣號令訖。左通禮啓請乘輿。上乘輿至壇下。仍乘駕轎進發。上命書捧上言傳敎。大駕至崇禮門外。上曰。適見有民家失火。西部官員。卽速發牌。各別救滅之意。分付。由崇禮門。入敦化門。上曰。宣傳官持信箭。往各營解嚴後。勞問。可也。仍詣協陽門外。左通禮啓請降轎乘輿。上乘輿還內。諸臣以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐。左副承旨李義翊坐直。右副承旨徐有防坐。同副承旨申應顯坐直。注書柳孟養鄭東浚仕直。事變假注書朴奎淳仕。
정조 2년
犒饋翌日。大殿王大妃殿惠慶宮中官殿。政院玉堂口傳問安。答曰。知道。
정조 2년
徐有防啓曰。大司憲未差。執義兪彦鏶。掌令金鍾厚在外。掌令尹弼秉。持平李延伋李䕫。引避退待。今日以監察茶時之意。敢啓。傳曰。知道。
정조 2년
申應顯啓曰。今此上言二十四張內。十七張以猥濫拔去。七張分下各該司次入啓之意。敢啓。傳曰。知道。
정조 2년
傳于申應顯曰。吏曹判書入侍。
정조 2년
傳于李義翊曰。諸承旨持公事入侍。
정조 2년
備忘記。大閱時。行兵曹判書李徽之。中營兼宿衛軍大將洪國榮。前厢守禦使洪樂性。左厢禁衛大將以中營宿衛大將進參領軍中軍具明謙。中衛訓鍊都監大將具善復。右厢御營大將李國賢。後厢摠戎使金孝大。禁軍別將金相玉。皆遵古例。熟馬一匹面給。命除謝恩。各營中軍黃宷李邦一李明運鄭與曾等。各賜弓箭一部。
정조 2년
申應顯。以宿衛所言啓曰。今此大閱犒饋親臨時。各營軍校追擊得勝人員。令中營詳査論賞事。命下矣。御前巡牢及禁衛營牢子攔後軍等。與馬兵追擊時。禁衛營牢子魯國亨等十六名。攔後軍孫興彬等二名。各執捉馬兵一名。駕前駕後及禁軍。與守摠兩營馬步軍追擊時。禁軍金弼文等九人。或執捉軍兵。或奪取貫耳箭。駕後朴春根。龍虎營敎鍊官車景一。各能執捉軍兵。巡令手孟尙順等七名。或奪認旗令箭。或執捉軍兵。吹鼓手金世運。大旗手李命復。牢子沈振瑞。巡令手劉弘。長番軍姜渭得。卜馬軍金潤福。兒旗手李大得等二十三名。皆各捉軍兵。守禦廳與摠戎廳追擊時。摠戎廳鄕軍申玉等五名。或奪令箭。或捉軍兵。守禦廳巡令手李成根等五名。牢子元興大等四名。燈爖軍劉福良。別破陣韓今奉等二名。牙兵河大天。塘報手鄭五才。亦各執捉軍兵。竝令各該營門。各賞木一疋。駕前金錫福等六人。駕後金尙潤等六人。或奪馬匹。或奪戰笠。或奪神旗。禁衛營牢子卓文周等四名。巡令手金成輝等五名。攔後軍金二長等五名。或奪馬兵馬匹。頭兜禁軍崔廷弼等三十一人。或奪馬匹戰笠。或奪手旗。龍虎營旗手金次俊。吹鼓手安相哲。卜馬軍金世興。兒旗手李得良等七名。或奪神旗馬匹。或奪戰笠。守禦廳旗牌官李命九。標下軍金泰世等十七名。或奪馬匹戰笠。或奪手旗。摠戎廳鄕軍金貴福等八名。或奪戰笠馬匹。竝令各該營門。各賞布一疋。其餘些少器械之奪取者。別無可以入啓論賞。亦令各該營門。從略施賞之意。敢啓。傳曰。知道。
정조 2년
李義翊。以兵曹言啓曰。依傳敎。今番大閱時及親臨犒饋時。追擊執捉人物器械將校禁軍軍兵等處。各該營施賞事。命下矣。禁軍金弼文等三十九人處。各木綿一匹。駕後禁軍金光潤等四十四人處。各布一匹。其餘些少器械奪取者。亦以從略施賞之意。敢啓。傳曰。知道。
정조 2년
又以御營廳言啓曰。大閱犒饋交戰時。奪取器械駕前別抄金錫福等六人處。依宿衛所草記。各布一匹式。施賞之意。敢啓。傳曰。知道。
정조 2년
申應顯。以守御廳言啓曰。大閱犒饋交戰時。獲捉人物標下軍及奪取器械將校軍兵等處。依宿衛所草記。分等施賞之意。敢啓。傳曰。知道。
정조 2년
知義禁李性源疏曰。伏以天討載行。賀儀旣擧。國勢增鞏。輿情同忭。伏念臣。猥暴衷懇。未蒙允許。瀆擾是懼。悶蹙迄玆。而災荒溢目。疾病嬰身。公私狼狽。食息靡安。迺者晉秩之命。禠鞶之音。繼下於一日之內。臣誠隕越震懍。莫省攸措。微願獲遂。雖荷體諒之仁。誤恩薦加。恐累拔擢之明。噫。臣本倥倥一賤品耳。疎迂狷滯。百不猶人。而數年以來。偏蒙特達之知。西臬南維。薦叨重寄。涯分已溢。絲毫蔑效。常恐眇福易損。厚眷難酬。寤寐怵惕。如集于木。而今反節次推遷。冥升濫躋。實兼諸任除旨。聨翩在臣。身非不榮且耀。而其於辱聖簡而駭物情。何哉。行將納節。愧切濫竽。一向泯伏。亦所未敢。玆不得不略入文字。仰首鳴號。伏乞聖慈天地父母。察臣言之非出矯飾。諒臣情之宜在矜憐。亟命收還臣新授職秩。俾公器毋玷。賤分獲安。不勝千萬幸甚。答曰。省疏具悉。卿其勿辭行公。
정조 2년
副應敎臣沈念祖。副修撰臣鄭志儉等。伏以大司諫蔡弘履。掌令尹弼秉。持平李延伋李夔。正言林道浩。以親臨大閱。卽稀有之盛擧也。臣等獲忝陪班。不勝聳歡之忱。與堂上堂下諸侍從相率。觀光於陣門左列之外。忽然近仗軍士。以禁喧郞之意。來傳聖敎曰。觀光諸人。無論堂上堂下侍從。一竝逐去。指名現告。臣等竊念。傳敎頒布。當自政院。而有非禁喧郞所可替行者也。莫知其故。相顧訝惑之際。結束吏連次催促。不啻星火。其勢不容暫緩。臣等亦觀光中人。與諸侍從。惶急書呈。而追後往復於喉院。則元無此傳敎下者。然則禁喧郞擧措。何其妄率之至此。決非常性人所可爲者。而臣等見輕於一禁郞。至入於托傳敎捧現告之中。以何顔面。晏然於臺次乎。連値動駕。今始來避。所失尤大。引嫌而退。妄托傳敎。雖屬彼失。誤呈現告。亦損臺體。揆以廉隅。不可仍置。請大司諫蔡弘履。掌令尹弼秉。持平李延伋李夔。正言林道浩。竝命遞差。仍竊伏念。禁喧之法。自有常例。欲加申嚴。何患不能。而咫尺帳殿。妄稱傳旨。侍從諸臣。勒奉現告。事未前聞。極爲駭悖。後弊所關。不可不懲。請當該禁喧騎郞。施以削版之典。答曰。省箚具悉。處置事依施。禁喧郞廳事。削版則過矣。罷職宜矣。
정조 2년
戊戌九月初四日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。連日勞動。夜間。聖體。若何。上曰。一樣矣。命讀公事。國榮讀奏。上曰。志恒終爲徑斃。不得正法。尤極痛駭。國榮曰。渠之負犯。可謂罔赦。當爲伏法。而以凶頑之故。終不承款。至於徑斃之境。不勝駭憤矣。上曰。卽見諸臺避嫌。則禁喧郞事。誠極駭然。初無捧現告之傳敎。而豈敢托以傳敎。作此駭擧乎。國榮曰。帳前申飭連下。而觀光人四圍。故似欲憑公揮逐。而敢托以傳敎內辭意。聲言至捧現告。可謂大段駭擧矣。上曰。以昨日交戰時事見之。則守摠兩營之卒。可謂無用。守禦軍之多數被捉。已無可論。而摠戎軍初未接戰。徑自潰走。誠萬萬駭然矣。國榮曰。如此之軍。雖十萬。用於何處乎。上曰。査功罪。盡爲之乎。國榮曰。幾盡爲之。而有功者。不可無賞矣。上曰。然矣。令各其營施賞。好矣。命退去。諸臣以次出。
정조 2년
戊戌九月初四日辰時。上御誠正閣。諸承旨持公事入侍。吏曹判書同爲入侍時。吏曹判書金鍾秀。行左承旨鄭民始。行右承旨李鎭衡。左副承旨李義翊。右副承旨徐有防。同副承旨申應顯。記事官鄭東浚金勉柱李信祜。以次進伏訖。上曰。吏判進前。鍾秀進伏。上曰。卿今作覲行。何間當上來乎。鍾秀曰。及誕日陳賀。當上來矣。上曰。實錄今爲幾許乎。鍾秀曰。近以堂郞之多事。未能着實爲之矣。上曰。卿須董勵。以爲從近告成之地。好矣。仍命先退。上命讀公事。民始等以次讀奏訖。命書判付。仍命退。諸臣以次退出。
정조 2년
行都承旨洪國榮宿衛所直。行左承旨鄭民始坐直。行右承旨李鎭衡坐。左副承旨李義翊病。右副承旨徐有防坐直。同副承旨申應顯坐。注書柳孟養藥院直鄭東浚仕直。事變假注書朴奎淳仕。
정조 2년
徐有防啓曰。大司憲未差。執義兪彦鏶。掌令金鍾厚在外。掌令一員。持平二員未差。今日以監察茶時之意。敢啓。傳曰。知道。
정조 2년
傳于徐有防曰。明日。藥房日次問安。勿爲之。
정조 2년
又傳于曰。昨年移御後。以虎迹之多。大臣筵奏。令三營旣出逐虎軍。則今聞政院問啓。訓鍊都監御營廳。只以二名塞責定送云。設令遇虎。各分宇內之後。二人其果相當乎。此等之事。其於師律。猶屬餘事。漫漶彌縫。若是之甚。況大於此者。尙何望乎。問其時大將於政院。一則具善復。二則具善復也。今日後苑捉虎之後。尤可捕逐。具善復之稽忽之罪。今姑勿問。其令卽爲來待北營。多般逐捕。而潛越之虎迹。奚但一虎。必也永除根害。然後可以弛慮。以此分付。
정조 2년
鄭民始。以吏曹言啓曰。新除授務安縣監李謙彬呈狀內。矣身素患痰癖之症。近益添劇。旬月之內。無望赴任云。身病旣如是。則不可强令赴任。依例罷黜。何如。傳曰。允。
정조 2년
有政。吏批。判書金鍾秀受由在外。參判金熤疏批未下。參議李秉模進。右副承旨徐有防進。吏批啓曰。判書金鍾秀受由在外。參判金熤疏批未下。小臣獨政未安。何以爲之。敢稟。傳曰。只出緊任。又啓曰。濟州牧使。今當差出。而本州以海島重地之。不可不各別擇差。他道閫帥。竝擬。何如。傳曰。允。
정조 2년
以徐有隣爲大司憲。洪秉纘爲大司諫。高益擎爲掌令。尹行元鄭淵淳爲持平。嚴思憲安廷鉉爲正言。洪明浩爲副校理。洪景游爲監察。金永綬爲濟州牧使。柳翼星爲龍仁縣令。洪文泳爲務安縣監。待敎單金勉柱。兼執義單李亨元。兼春秋李柱延姜忱李家煥單付。
정조 2년
兵批。行判書李徽之。參判尹坊。參議李世奭病不進。參知洪樂彬入直進。右副承旨徐有防進。副護軍尹弼秉李格鄭頤采。副司直金魯鎭沈頤之蔡弘履黃㝡彦林鼎遠李延伋李䕫。副司果洪明浩林道浩。管城將單鄭與曾。
정조 2년
徐有防啓曰。今日推鞫爲之事。命下矣。司諫朴天衡。疏批已下。卽爲牌招。今日政。新除授臺諫。竝待下批。仍卽牌招。以爲推移進參之地。何如。傳曰。允。
정조 2년
備邊司薦望。以金相玉爲平安兵使。
정조 2년
徐有防啓曰。右邊捕盜大將金相玉。移拜平安兵使矣。在前如此之時。有他邊大將兼察之例。今番則何以爲之。敢稟。傳曰。左大將兼察。
정조 2년
兵曹口傳政事。以李國賢爲右邊捕盜大將。具以謙爲禁軍別將。
정조 2년
傳于徐有防曰。推鞫姑罷。待下敎爲之。
정조 2년
徐有防啓曰。右邊捕盜大將。以左大將兼察事。命下矣。左邊捕盜大將李邦一。所番卽爲牌招。而今已相探。待明朝牌招。以爲聽傳敎之地。何如。傳曰。允。
정조 2년
徐有防。以兵曹言啓曰。觀武才初試吉日。令日官推擇。則今九月初九日平吉。十一日十七日俱爲大吉云。以何日定行乎。敢稟。傳曰。以初九日定行。
정조 2년
又以義禁府言啓曰。寧越府使李鎭翼拿處事。傳旨。啓下矣。李鎭翼。下去京畿廣州地云。依例發遣府書吏拿來。何如。傳曰。允。
정조 2년
又以刑曹言啓曰。日昨動駕時。西部居邵擎國。慶尙道延日居鄭右奉等。白活於衛外。而取考其原情。則邵擎國。以其父興濂爲別監時。有司鑰待窠陞差事承傳。而未及蒙恩。不幸身故。乞蒙天恩事。鄭右奉。渠之耕食屯田畓。依新節目。每一負以二斗租納稅外。導掌舍音輩之甲折加捧事矣。兩漢呼籲。俱非四件事。而肆然白活於駕前之狀。萬萬痛駭。自臣曹。竝爲考律嚴勘。何如。傳曰。允。